**Општина Чајетина**

**Основни подаци**

Општина Чајетина се налази у Југозападној Србији, у Златиборској области. Име Општине потиче од речи *чајати*/*чајити* што на локалном говорном подручју значи *чекати*. Чајетина се први пут спомиње 1815 године у писму које је Јован Мићић упутио кнезу Милошу, а постоје и докази о значају који је имала у доба Римљана као насеље Чајетинска.

Према подацима Републичког завода за статистику Општина броји 24 насеља, 20 катастарских општина и 21 регистровану месну заједницу. Седиште и административни центар Општине је насеље Чајетина, док насеље Златибор представља туристички центар. Поред Чајетине и Златибора, Општина обухвата и насеља: Семегњево, Сирогојно, Рожанство, Доброселица, Јабланица, Стубло, Раковица, Љубиш, Саиновина, Шљивовица, Бранешци, Гостиље, Алин Поток, Мушвете, Голово, Рудине, Крива Река, Мачкат, Трипкова, Дренова, Жељине и Трнава.

Општина Чајетина заузима приближно 0,73% површине Републике Србије. Простире се на 647 km2 са густином насељености од 22,8 становника на km2. Територија Општине је углавном брдско планинска, обухвата централне делове планине Златибор и насељена је између 600 m и 1.100 m надморске висине.

**Степен Развијености**

Сходно Уредби о утврђивању јединствене листе развијености региона и јединица локалне самоуправе (ЈЛС)[[1]](#footnote-1), Општина Чајетина је разврстана у другу групу. Према степену развијености јединица локалне самоуправе другу групу чине 34 ЈЛС чији је степен развијености у распону од 80% до 100% републичког просека.

**Демографски показатељи**

Интензитет економске активности и друштвеног живота значајно утичу на демографски развој, док демографске промене истовремено утичу на токове друштвеног, економског и регионалног развоја. Ове промене обухватају варијације у броју становника, узроковане променама у природном прираштају, стопи морталитета, миграцијама итд., као и промене у демографској структури према основним карактеристикама, односно полу и старости.

Анализа и оцена демографских показатеља пружа могућност планирања и усмеравања привредне активности ка ефикасном управљању локалним економским развојем које је засновано на рационалној употреби расположивих ресурса и потенцијала.

**Број становника**

Према резултатима Пописа из 2022. године, Општина Чајетина има 14.585 становника, што представља смањење од 1% (160 лица) у односу на 2011. годину, када је према Попису становништва тај број износио 14.745. Смањење броја становника у Општини Чајетина знатно је ниже од смањења које је забележено у другим јединицама локалне самоуправе, областима и регионима у Републици Србији. У 2022. години, у односу на 2011. годину, број становника у Златиборској области смањен је за 11%, а у Региону Шумадије и Западне Србије за 10,5%. Овакав демографски тренд забележен је у свим регионима Републике Србије, осим у Београдском региону где је број становника повећан за 1,6%.

Учешће Општине Чајетина у демографској структури Златиборске области и Региона Шумадије и Западне Србије није значајно. Само 6% укупног броја становника Златиборске области и 0,8% од укупног броја становника Региона Шумадије и Западне Србије живи на територији Општине. Кретање укупног броја становника према резултатима Пописа становништва 2002., 2011. и 2022. године у Општини Чајетина, Златиборској области и Региону Шумадије и Западне Србије приказано је у табели 1.

Табела 1. Укупан број становника

|  |  |  |  |
| --- | --- | --- | --- |
| Година | Шумадија и Западна Србија | Златиборска област | Општина Чајетина |
| 2002. | н/а | 313.396 | 15.628 |
| 2011. | 2.031.697 | 286.549 | 14.745 |
| 2022. | 1.819.318 | 254.659 | 14.585 |

Извор: Републички завод за статистику, Попис становништва 2002, 2011, 2022.

Према подацима за 2022. годину, градско становништво чини 25%, а сеоско становништво 75% укупног становништва Општине. У односу на податке из Пописа становништва 2011. и 2002. године, забележен је тренд повећања учешћа становништва у градским насељима (19% и 15% респективно), односно смањења учешћа сеоског становништва (81% и 85% респективно). Кретање броја градског и сеоског становништва у Општини Чајетина према резултатима Пописа становништва 2002., 2011. и 2022. године приказано је у табели 2.

Табела 2. Градско и сеоско становништво у Општини Чајетина

|  |  |  |  |
| --- | --- | --- | --- |
| Година | Градско становништво | Сеоско становништво | Укупно |
| 2002. | 2.344 | 13.284 | 15.628 |
| 2011. | 2.821 | 11.924 | 14.745 |
| 2022. | 3.702 | 10.883 | 14.585 |

Извор: Републички завод за статистику, Попис становништва 2002, 2011, 2022.

Повећање учешћа становништва у градским насељима и смањење у сеоским насељима указује на процес урбанизације и миграције становништва из сеоских у градску средину. Промене у демографској структури имају значајан утицај на планирање и управљање економским и просторним развојем Општине будући да доводе до бројних изазова у областима као што су развој инфраструктуре, тржиште рада, приступ услугама социјалне и здравствене заштите, образовање и сл.

**Старосна структура становништва**

Старосна структура становништва има важну улогу у разумевању демографских трендова и њихових последица на економски и друштвени развој одређене територије. Старосна структура становништва детерминише потенцијал економског раста и одређује смер кретања на тржишту рада. Такође, потребе за образовањем, услугама здравствене и социјалне заштите, развој инфраструктуре, просторна организација привредних, стамбених, комерцијалних и других капацитета морају се планирати уз уважавање пројекција развоја становништва у будућем периоду.

Према подацима за 2022. годину, просечна старост становништва Општине Чајетина је 45,3 година, Златиборске области 44,9 година, а Региона Шумадија и Западна Србија 44,3 година. Забележен је тренд смањења учешћа деце и омладине у периоду 2002-2011. година, након чега учешће старосне групе од 0 до 14 година расте и у 2022. години веће је за 7%. Исти тренд забележен је и у случају старијег становништва чије учешће се у укупној популацији у 2022. години, у односу на 2011. годину повећало за 21%. Просечна старост и број становника по старосним групама, према резултатима Пописа становништва 2002., 2011. и 2022. године приказани су у табели 3.

Табела 3. Просечна старост и број становника по старосним групама у Општини Чајетина

|  |  |  |  |
| --- | --- | --- | --- |
| Старосна група | 2002. | 2011. | 2022. |
| Деца и омладина (0-14 година) | 2.288 | 1.902 | 2.042 |
| Одрасли (15-64 година) | 10.005 | 9.656 | 8.997 |
| Стари (65 и више година) | 3.180 | 2.935 | 3.546 |
| Просечна старост | 42,3 | 42,5 | 45,3 |

Извор: Републички завод за статистику, Попис становништва 2002, 2011, 2022.

Контигент радно активног становништва чини 62% укупног становништва Општине. У структури контигента радно активног становништва, највеће учешће остварују лица у старосној групи 40-49 године (13%), затим лица у старосној групи 35-39 година (11%), док лица у старосној групи од 15-19 година, 30-34 година, 40-44 година и 50-54 година бележе подједнако учешће (10%). Оваква старосна структура радно активног становништва представља значајан ресурс који је потребно искористити приликом решавања економских изазова и неједнакости на тржишту рада.

Посматрано у односу на Златиборску област и Регион Шумадије и Западне Србије, у претходном петогодишњем периоду, учешће радно активног становништва Општине Чајетина је било константно и износило је 5%, односно 1% респективно.

Табела 4. Радно активно становништво

|  |  |  |  |  |  |
| --- | --- | --- | --- | --- | --- |
| Регион/област/ЈЛС | 2018. | 2019. | 2020. | 2021. | 2022. |
| Регион Шумадије и Западне Србије | 1.250.987 | 1.229.971 | 1.209.447 | 1.190.853 | 1.147.720 |
| Златиборска област | 174.287 | 170.821 | 167.453 | 164.400 | 160.376 |
| Општина Чајетина | 9.256 | 9.192 | 9.109 | 9.069 | 8.986 |

Извор: Републички завод за статистику, Попис становништва 2002, 2011, 2022.

Удео Општине Чајетина у укупном контигенту радно активног становништва Златиборске области и Региона Шумадије и Западне Србије је мали. Међутим, податак према којем је овај удео у претходном петогодишњем периоду био константан указује на стабилну базу радне снаге на тржишту рада Општине.

**Структура становништва према полу**

Структура становништва према полу на територији Општине Чајетина, као и на нивоу Златиборског округа и Региона Шумадије и Западне Србије је стабилна током времена са забележеним незнатно израженијим учешћем женске популације на свим нивоима, и у свим посматраним годинама.

Табела 5. Структура становништва према полу

|  |  |  |  |  |  |  |
| --- | --- | --- | --- | --- | --- | --- |
|  | Регион Шумадије и Западне Србије | | Златиборска област | | Општина Чајетина | |
| мушкарци | жене | мушкарци | жене | мушкарци | жене |
| 2002. | н/д | н/д | 154.882 | 158.514 | 7.756 | 7.872 |
| 2011 | 1.000.820 | 1.030.877 | 141.662 | 144.887 | 7.294 | 7.451 |
| 2022. | 895.840 | 923.478 | 126.267 | 128.392 | 7.291 | 7.294 |

Извор: Републички завод за статистику, Попис становништва 2002, 2011, 2022.

Равнотежа у односу полова демографска је карактеристика Општине Чајетина која, кроз подстицање инклузивности и социјалне кохезије, осликава потенцијал одрживог локалног привредног раста и развоја.

**Људски ресурси и тржиште рада**

Образовање, вештине и продуктивност људских ресурса у значајној мери одређују ефикасност и конкурентност локалне економије, док стање на тржишту рада показује у којој мери су расположивост, ниво образовања и компетенције радне снаге у складу са потребама локалне привреде.

**Образовна структура становништва**

Образовна структура становништва Општине Чајетина старијег од 15 година скоро је једнака образовној структури овог дела популације у Златиборској области и Региону Шумадије и Западне Србије.

У структури становништва, старијег од 15 година, Општине Чајетина, Златиборске области и Региона Шумадије и Западне Србије највеће учешће од 45%, 48% и 47% респективно остварују лица са средњим образовањем. Становништво са основним образовањем у образовној структури становништва Општине Чајетина и Региона Шумадије и Западне Србије учествује по 23%, а у структури становништва у Златиборској области 24%. Са вишим образовањем забележено је једнако учешће од 5% на свим нивоима, док је становништво са високим образовањем у образовној структури становништва Општине Чајетина, Златиборске области и Региона Шумадије и Западне Србије заступљено 5%, 6% и 7% респективно. Учешће становништва са непотпуним основним образовањем у образовној структури становништва Општине Чајетина, Златиборске области и Региона Шумадије и Западне Србије није занемарљиво и износи 17%, 13% и 14% респективно. Становништво без школске спреме чини 5%, 4% и 3% респективно становништва старијег од 15 година у Општини Чајетина, Златиборској области и Региону Шумадије и Западне Србије.

Табела 6. Становништво старости 15 и више година према школској спреми, 2021.

|  |  |  |  |
| --- | --- | --- | --- |
| Регион/  Област/  ЈЛС | Регион Шумадије и Западне Србије | Златиборска област | Општина Чајетина |
| Укупно | 1.733.212 | 245.139 | 12.843 |
| Без школске спреме | 58.835 | 9.024 | 596 |
| Непотпуно основно образовање | 240.810 | 30.890 | 2.122 |
| Основно образовање | 406.000 | 58.450 | 2.993 |
| Средње образовање | 818.188 | 118.779 | 5.834 |
| Више образовање | 81.728 | 11.344 | 578 |
| Високо образовање | 121.276 | 15.834 | 680 |
| н/д | 6.375 | 818 | 40 |

Извор: Становништво према школској спреми, Општине и региони у Републици Србији, 2021, РЗС

Међу лицима са основним, средњим и вишим образовањем, родна структура је померена у корист мушкараца. Заступљеност мушкараца у становништву са основним и вишим образовањем износи по 53%, а са средњим образовањем 57%. Жене су, са чак 94%, заступљене међу популацијом без школске спреме, а њихово значајније учешће, у односу на мушкарце, забележено је и у популацији са непотпуним основним образовањем (61%) и високим образовањем (51%).

Графикон 1. Образовна структура становништва Општине Чајетина према полу

Извор: Општине и региони Србије, Републички завод за статистику, 2022

Изражена родна неједнакост у категоријама становништва без школске спреме и са непотпуним основним образовањем представља потенцијални проблем на тржишту рада због смањене могућности укључивања жена у економску активност и (не)искоришћености њиховог потенцијала.

Образовна структура становништва на територији Општине Чајетина, у којој ниско учешће остварују лица са вишим и високим образовањем, указује на изазове везане за унапређење услова за живот и раст конкурентности локалне привреде. Високо образовано становништво један је од кључних елемената технолошког и друштвеног напретка и развоја економије заснованом на знању. Стицање и одржавање конкурентности која је заснована на иновацијама и знањем интензивним активностима уместо на традиционалним факторима производње захтеваће и значајније већа улагања у развој људских ресурса и то пре свега у смеру већег учешћа високообразованих кадрова и развој специфичних вештина кроз систем континуираног учења.

**Стање на тржишту рада**

Основни показатељи стања на тржишту рада су запосленост, незапосленост, економска активност становништва и просечна зарада.

Запосленост

Укупан број регистрованих запослених лица на територији Општине Чајетина у 2022. години износи 5.001. Учешће броја запослених у Општини Чајетина у укупној запослености Златиборске области и Региона Шумадије и Западне Србије у посматраном периоду у просеку износи 6% и 1% респективно. Упоредни подаци о регистрованој запослености у Општини Чајетина, Златиборској области и Региону Шумадије и Западне Србије у периоду 2018-2022. година, приказани су у табели 7.

Табела 7. Број запослених лица, 2018-2022. година

|  |  |  |  |  |  |
| --- | --- | --- | --- | --- | --- |
| Регион/област/ЈЛС | 2018. | 2019. | 2020. | 2021. | 2022. |
| Регион Шумадије и Западне Србије | 530.611 | 542.473 | 554.643 | 571.001 | 578.691 |
| Златиборска област | 75.942 | 77.740 | 79.423 | 81.249 | 82.338 |
| Општина Чајетина | 4.330 | 4.468 | 4.564 | 4.778 | 5.001 |

Извор: Републички завод за статистику, Општине и региони у Републици Србији

У последњих пет година број запослених лица на територији Општине Чајетина бележи континуиран раст. У односу на 2018. годину, у 2022. години број запослених лица се повећао за 15%. У 2022. години било је укупно 5.001 запослених лица што је половина од укупно радно способног становништва и за приближно 5% више него 2018. године. Током посматраног периода, структура запослености према врсти послодавца је релативно стабилна. У периоду 2017-2021. година, у правним лицима и код предузетника било је запослено у посеку 70% и 27% лица респективно, док је у просеку 3% било регистровано као индивидуални пољопривредници.

|  |  |
| --- | --- |
| Графикон 2. Укупан број запослених лица старости 15 и више година, 2018-2022 година | Графикон 3. Структура запослености према врсти послодаваца (% од укупног броја), 2017-2021. година |
|  |  |

Извор: Републички завод за статистику и Републички секретаријат за јавне политике: Аналитички сервис

Посматрано према полу, забележена је већа запосленост мушкараца на сва три посматрана нивоа. У 2022. години, учешће жена у укупној запослености Општине Чајетина износи 47%, а у укупној запослености Златиборске области и Региона Шумадије и Западне Србије по 45%. У условима приближно једнаке заступљености полова у укупном становништву, овакви подаци недвосмислено указују да су жене мање заступљене на тржишту рада. Разлоге родне неравноправности на тржишту рада треба тражити у факторима као што су родне улоге и одговорности, и претходно идентификованим неједнакостима у нивоу образовања, дискриминацији на радном месту и сл. Кретање запослености према половима на нивоу општине, области и региона у периоду 2018-2022. година је приказано на наредном графикону.

Графикон 4. Запосленост мушкараца и жена, 2018-2022. година

Извор: Републички секретаријат за јавне политике: Аналитички сервис

У периоду 2017-2021. година највећи број радника запошљавала су предузећа из сектора услуга смештаја и исхране (25%) и прерађивачке индустрије (22%). Овај два сектор запошљавају по четвртину укупног броја запослених лица у Општини Чајетина. Доминантно учешће сектора услуга смештаја и исхране је очекивано и представља директну последицу привредне активности у којој туризам и угоститељство имају примат. Следећи сектори са највећим уделом у укупној запослености Општине су трговина и грађевинарство. У просеку 12% радника запослено је у сектору трговина и 7% у сектору грађевинарства. Удео у укупној запослености не мање од 5% бележе још здравствена и социјална заштита (6%) и државна управа и обавезно социјално осигурање (5%).

Графикон 5. Секторска структура запослености 2017-2021. година, просечно % од укупног броја запослених

Извор: Републички секретаријат за јавне политике: Аналитички сервис

У периоду 2018-2022. година на територији Општине Чајетина забележен је тренд раста просечне нето зараде. У 2022. години, просечна нето зарада износила је 58.105 РСД, што, у односу на 2018. годину, представља пораст за 49%. Просечна вредност зараде без пореза и доприноса по запосленом у Општини Чајетина мања је за 7% у односу на просечну нето зараду у Златиборској области и Региону Шумадије и Западне Србије.

Графикон 6. Просечна нето зарада по запосленом у РСД, децембар 2018-2022 година

Извор: Републички завод за статистику: Просечне месечне зараде према општини пребивалишта запослених

Незапосленост

Општина Чајетина бележи тренд смањења незапослености у периоду 2017-2019. година. Након 2019. године, незапосленост расте и у 2021. години достиже ниво из 2017. године. У односу на 2019. годину, у 2021. години незапосленост се повећала за 29%.

У периоду 2017-2021. година, проценат незапослених лица без квалификација и незапослених лица са вишим и високим образовањем се незнатно смањује, док проценат оних са средњом стручном спремом бележи раст од 4 процентна поена. Највише незапослених је међу лицима са средњом стручном спремом (у просеку 52%), затим следе лица без квалификација (у просеку 28%), док је најмањи број незапослених лица са вишим и високим образовањем (у просеку 20%).

|  |  |
| --- | --- |
| Графикон 7. Укупан број незапослених лица, 2017-2021. година | Графикон 8. Образовна структура незапослених лица, % од незапослених, 2017-2021. година |
|  |  |

Извор: Републички секретаријат за јавне политике: Аналитички сервис

Према Економском профилу Општине Чајетина, а на основу података Националне службе за запошљавање за 2022. годину, највећи проценат незапослених мушкараца (45%) налази се у животној доби 55 и више година, а најмањи проценат у старосној групи 15-29 година живота.

Графикон 9. Учешће незапослених према старосним групама у укупном броју незапослених, 2022.

Извор: Републички завод за статистику, Економски Профил Чајетина, август 2023

Највећи проценат незапослених жена у старосној групи 30-54 године живота (51%) представља проблем који је потребно ставити на листу приоритета локалне економске заједнице.

**Привредна активност**

Привредна активност посматрана са аспекта структуре привреде, финансијских перформанси привредних субјеката, односно економских показатеља треба да омогући идентификовање кључних изазова у вези са подстицањем локалног економског развоја.

**Структура привреде**

Општина Чајетина своју привредну делатност заснива пре свега на туризму и пољопривреди као и прерађивачкој индустрији у области пољопривредне производње и лакој индустрији.

Кретање броја активних, новооснованих и угашених привредних друштава и предузетника указује на виталан и перспективан економски развој Општине Чајетина. У периоду 2019-2022. година на територији Општине Чајетина забележен је раст броја активних привредних друштава и предузетника. У односу на 2019. годину, број активних привредних друштава и предузетника повећао се за 24% и 15% респективно. У исто време, забележен је и раст броја новооснованих привредних друштава и предузетника за 12% и 30% респективно као и смањење броја брисаних/угашених привредних друштава и предузетника за 60% и 28% респективно. Према подацима Агенције за привредне регистре, на територији Општине Чајетина у 2022. години егзистира 140 активних и 10 новооснованих удружења.

Табела 8. Број привредних друштава и предузетника, 2019-2022. година

|  |  |  |  |  |  |
| --- | --- | --- | --- | --- | --- |
| Број привредних друштава | 2019 | 2020 | 2021 | 2022 | Просек |
| *Активних* | 232 | 240 | 262 | 287 | 255 |
| *Новооснованих* | 25 | 15 | 30 | 28 | 25 |
| *Брисаних/Угашених* | 20 | 7 | 9 | 8 | 11 |
| Број предузетника | 2019 | 2020 | 2021 | 2022 | Просек |
| *Активних* | 905 | 964 | 1.086 | 1.201 | 1.039 |
| *Новооснованих* | 127 | 123 | 199 | 209 | 165 |
| *Брисаних/Угашених* | 82 | 73 | 82 | 105 | 86 |

Извор: Агенција за привредне регистре: Мере и подстицаји регионалног развоја – Мапа регистра

**Пословне перформансе**

У Општини Чајетина, у периоду 2019-2021. година забележен је раст вредности индикатора који на позитиван начин одражавају успешност пословања привредних друштава и предузетника. Раст вредности индикатора који имају негативан утицај на успешност пословања је забележен у случају остварене вредности бруто и нето губитка у привредним друштвима и код предузетника и у случају броја предузетника који послују са губитком. Раст вредности негативних показатеља успешности пословања указује на потребу за додатним усавршавањем запослених у области менаџмента и контроле и увођењем система финансијског и стратегијског управљања пословањем (израде стратегија, планова и програма за унапређење финансијског и приносног положаја, инвестиционих улагања итд.). Такође, негативне оцене финансијских перформанси могу бити и смернице за креаторе макроекономске политике јер указују на потребу за пружањем подршке приликом доношења, имплементације и евалуације локалних јавних политика намењених сектору малих и средњих предузећа и предузетника.

У Општини Чајетина, у 2021. години, у односу на 2019. годину, забележен је раст броја запослених у привредним друштвима и код предузетника за 16% и 20% респективно. Пословни приходи и нето добитак привредних друштава повећали су се за 38% и 39% респективно, а у случају предузетника за 41% и 27% респективно. Број привредних друштава који послује са нето добитком повећао се за 10%, а предузетника за свега 1%.

Графикон 10. Финансијске перформансе привредних друштава и предузетника у Општини Чајетина, 2019-2021. година

Извор: Агенција за привредне регистре: Мере и подстицаји регионалног развоја – Мапа регистра

Забележен је раст вредности укупно оствареног бруто и нето губитка на нивоу привредних друштава за 63% и 7% респективно и истовремено је забележено смањење броја оних која послују са нето губитком за 2%. У 2021. години, у односу на 2019. годину значајно је порастао износ бруто губитка (179%) и нето губитка (146%) предузетника и броја оних који послују са нето губитком (35%). Упркос показатељима који указују да постоји известан број привредних субјеката који непрофитабилно послују, у посматраном периоду, забележен је раст вредности укупне имовине и капитала привредних друштава за 36% и 37% респективно, а у случају предузетника за 32% и 16% респективно.

Графикон 11. Упоредни преглед просечне вредности финансијских перформанси привредних друштава и предузетника у Општини Чајетина, Златиборској области и Региону Шумадије и Западне Србије, 2019-2021. година

Извор: Агенција за привредне регистре: Мере и подстицаји регионалног развоја – Мапа регистра

У укупној вредности перформанси привредних друштава и предузетника у Златиборској области и Региону Шумадије и Западне Србије, вредност перформанси привредних друштава и предузетника Општине Чајетина бележи релативно константно учешће. У периоду 2019-2021. година учешће вредности посматраних перформанси привредних друштава и предузетника Општине Чајетина у вредностима перформанси привредних друштава и предузетника у Региону Шумадије и Западне Србије у просеку не бележи вредност вишу од 2%. Учешће вредности перформанси привредних друштава и предузетника Општине Чајетина у вредностима перформанси привредних друштава и предузетника у Златиборској области нешто је значајније и приказано је у табели 9.

Табела 9. Просечно учешће вредности пословних перформанси привредних друштава и предузетника Општине Чајетина у вредностима перформанси привредних друштава и предузетника у Златиборској области, 2019-2021. година

|  |  |  |
| --- | --- | --- |
| Перформансе | Привредна друштва (%) | Предузеници (%) |
| Број запослених | 6 | 10 |
| Пословни приходи | 7 | 8 |
| Нето добитак | 8 | 10 |
| Број са нето добитком | 7 | 8 |
| Нето губитак | 8 | 11 |
| Број са нето губитком | 8 | 5 |
| Укупна актива | 7 | 10 |
| Капитал | 9 | 9 |
| Губитак | 4 | 10 |

Извор: Агенција за привредне регистре: Мере и подстицаји регионалног развоја – Мапа регистра

**Инвестиције**

Анализа остварених инвестиција у нова основна средства указује на постојање потенцијала за унапређење услова за живот и рад у Општини Чајетина. У периоду 2017-2021. година у Општини Чајетина у нова основна средства инвестирано је приближно 9.918 мил. РСД што представља 18% и 2% респективно од укупно остварених инвестиција у нова основна средства, у посматраних пет година, у Златиборској области и Региону Шумадије и Западне Србије. Инвестиције у нова основна средства у Општини Чајетина су се у 2021. години, у односу на 2017. годину, повећале за приближно 58% и на тај начин отвориле могућност за подстицање локалне производње, инфраструктурни развој, раст локалних прихода и унапређење конкурентности.

Табела 10. Остварене инвестиције у нова основна средства, по карактеру изградње, 2017-2021. година

- у 000 РСД -

|  |  |  |  |  |  |  |
| --- | --- | --- | --- | --- | --- | --- |
| Период | 2017 | 2018 | 2019 | 2020 | 2021 | Σ |
| Општина Чајетина | | | | | | |
| Укупно | 1.574.182 | 2.392.355 | 1.513.167 | 1.948.956 | 2.489.283 | 9.917.943 |
| Нови капацитети | 1.176.352 | 1.568.011 | 1.125.890 | 883.225 | 2.203.972 | 6.957.450 |
| Реконструкција, модернизација, доградња и проширење | 385.949 | 443.432 | 357.853 | 1.006.073 | 255.454 | 2.448.761 |
| Одржавање нивоа постојећих капацитета | 11.881 | 380.912 | 29.424 | 59.658 | 29.857 | 511.732 |
| Златиборска област | | | | | | |
| Укупно | 8.378.709 | 12.267.979 | 12.336.586 | 11.816.989 | 10.325.707 | 55.125.970 |
| Нови капацитети | 3.684.741 | 5.742.432 | 5.326.911 | 8.153.938 | 6.297.586 | 29.205.608 |
| Реконструкција, модернизација, доградња и проширење | 3.877.998 | 4.820.006 | 5.442.315 | 2.941.082 | 2.722.343 | 19.803.744 |
| Одржавање нивоа постојећих капацитета | 815.970 | 1.705.541 | 1.567.360 | 721.969 | 1.305.778 | 6.116.618 |
| Регион Шумадије и Западне Србије | | | | | | |
| Укупно | 91.519.438 | 110.190.555 | 108.488.309 | 107.948.674 | 121.273.127 | 539.420.103 |
| Нови капацитети | 42.238.043 | 48.290.338 | 47.829.891 | 45.900.393 | 58.036.840 | 242.295.505 |
| Реконструкција, модернизација, доградња и проширење | 35.697.470 | 50.130.489 | 52.945.919 | 53.689.266 | 56.454.898 | 248.918.042 |
| Одржавање нивоа постојећих капацитета | 13.583.926 | 11.769.727 | 7.712.499 | 8.359.015 | 6.781.389 | 48.206.556 |

Извор: Републички завод за статистику, Општине и региони у Републици Србији, више година.

У протеклих пет година, у Општини Чајетина у укупним инвестицијама у нова основна средства највише учешће бележе инвестиције у нове капацитете (75%), а затим и у реконструкцију, модернизацију, доградњу и проширење (25%) и одржавање нивоа постојећих капацитета (5%). У Златиборској области структура инвестиција у нова основна средства, посматрано са аспекта карактера изградње, нешто је уравнотеженија, а у Региону Шумадије и Западне Србије скоро изједначена између улагања у нове капацитете и реконструкцију, модернизацију, доградњу и проширење.

Табела 11. Остварене инвестиције у нова основна средства по делатностима, 2017-2021. година\*

- у 000 РСД -

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2017 | 2018 | 2019 | 2020 | 2021 | Σ | % учешће у последњих пет год |
| Укупно | 1.574.182 | 2.392.355 | 1.513.167 | 1.948.956 | 2.489.283 | 9.917.943 | 100 |
| Пољопривреда, шумарство и рибарство | 85.982 | 49.420 |  |  | 22.272 | 157.674 | 2 |
| Прерађивачка индустрија | 302.566 | 383.595 | 289.409 | 188.392 | 130.243 | 1.294.205 | 13 |
| Снабдевање водом и управљање отпадним водама | 195.933 | 181.500 | 211.037 | 75.613 | 184.960 | 849.043 | 9 |
| Трговина на велико и мало и поправка моторних возила | 6.659 | 10.946 | 16.619 | 112.255 | 5.195 | 151.674 | 2 |
| Услуге смештаја и исхрана | 366.013 | 1.056.861 | 52.601 | 782.506 | 74.209 | 2.332.190 | 24 |
| Државна управа и обавезно социјално осигурање | 538.563 | 508.192 | 820.199 | 633.137 | 1.991.337 | 4.491.428 | 45 |
| Образовање | 10.489 | 4.658 | 3.948 | 105.058 | 13.591 | 137.744 | 1 |
| Здравствена и социјална заштита | 47.185 | 139.428 | 35.253 | 6.194 | 29.043 | 257.103 | 3 |
| Уметност, забава и рекреација | 14.729 | 48.233 | 76.540 | 25.181 | 34.779 | 199.462 | 2 |

Извор: Републички завод за статистику, Општине и региони у Републици Србији, више година.

*\* Напомена: делатности за које је утврђено да остварене инвестиције у нова основна средства у укупним инвестицијама у нова основна средства у периоду 2017-2021. година учествују мање од 1% нису приказане у табели (пословање некретнинама, финансијске делатности и делатности осигурања, грађевинарство, Снaбдевање електричном енергијом, гасом и паром, Саобраћај и складиштење, Рударство, Информисање и комуникације, Стручне, научне, иновационе и техничке делатности, Административне и помоћне услужне делатности и Остале услужне делатности).*

У периоду 2017-2021. година у Општини Чајетина у укупним инвестицијама у нова основна средства, инвестиције у нова основна средства у делатности државне управе, обавезног социјалног осигурања учествују 45%, делатности услуга и смештаја 24%, прерађивачке индустрије 13%, снабдевања водом и управљања отпадним водама 9%, здравствене и социјалне заштите 3%, уметности забаве и рекреације; трговине на велико и мало и поправке моторних возила и пољопривреде, шумарства и рибарства по 2% и образовања 1%.

Табела 12. Укупни подстицаји регионалног развоја према намени, Општина Чајетина, 2019-2022. година

- у 000 РСД -

|  |  |  |  |  |  |  |
| --- | --- | --- | --- | --- | --- | --- |
| Подстицаји према намени | Oпштина Чајетина | | | | | |
| 2019 | 2020 | 2021 | 2022 | Укупно  2019-2022 | % учешће у укпном износу |
| Подстицање запошљавања | 140.569 | 9.546 | 9.716 | 80.468 | 240.299 | 18 |
| Кадровски и људски ресурси |  |  |  |  |  |  |
| Подстицање извоза |  |  |  |  |  |  |
| Подстицање производње |  |  | 37.955 | 201.829 | 239.784 | 18 |
| Подстицање пољопривреде | 30.581 | 38.857 | 32.344 | 60.923 | 162.705 | 12 |
| Научно-истраж. рад и развој |  |  |  | 389 | 389 | 0 |
| Прост. планирање и високоградња |  |  |  |  |  |  |
| Заштита животне средине |  | 2.980 | 1.557 |  | 4.537 | 0 |
| Еколошка инфраструктура |  |  |  |  |  |  |
| Саобраћајна инфраструктура |  |  | 6.443 |  | 6.443 | 0 |
| Комунална инфраструктура |  |  |  |  |  |  |
| Енергетска инфраструктура |  |  |  |  |  |  |
| Економска инфраструктура |  |  |  |  |  |  |
| Инфраструктура-друго |  |  |  |  |  |  |
| Здравство |  | 1.028 | 12.918 |  | 13.946 | 1 |
| Образовање, наука, култура и спорт |  |  |  |  |  |  |
| Социјална заштита |  |  |  |  |  |  |
| Друге намене | 36.777 | 39.180 | 583.719 | 11.952 | 671.628 | 50 |
| Укупно | 207.927 | 91.591 | 684.652 | 355.561 | 1.339.731 | 100 |

Агенција за привредне регистре: Мере и подстицаји регионалног развоја – Мапа регистра

У Општини Чајетина у периоду 2019-2022. година укупни подстицаји регионалног развоја износе приближно 1.340 мил. РСД од чега се по 18% односи на подстицање запошљавања и производње, 12% на подстицање пољопривреде, 1% на подстицање здравства и 50% за све друге намене. У 2022. години, у односу на 2019. годину, подстицаји за запошљавање смањили су се за 43%, док су се подстицаји за пољопривреду повећали за 99%. У посматраном периоду, забележено је одсуство подстицаја за кадровске и људске ресурсе, извоз, просторно планирање и високоградњу, еколошку, комуналну, енергетску, економску и другу инфраструктуру, образовање, науку, културу, спорт и социјалну заштиту.

У укупним подстицајима Златиборске области и Региона Шумадије и Западне Србије, у периоду 2019-2022. година, подстицаји Општине Чајетина учествују 9% и 1% респективно. У посматраном периоду, структура подстицаја Златиборске области, у износу од 25%, померена је у корист пољопривреде, док подстицаји за производњу, извоз, запошљавање и заштиту животне средине износе 20%, 15%, 11% и 8% респективно. У Региону Шумадије и Западне Србије доминантно је учешће подстицаја за производњу од 43%.

Табела 13. Укупни подстицаји регионалног развоја према намени, Златиборска област и Регион Шумадије и Западне Србије, 2019-2022. година

- у 000 РСД -

|  |  |  |  |  |
| --- | --- | --- | --- | --- |
| Подстицаји према намени | Златиборска област | | Регион Шумадије и Западне Србије | |
| Укупно, 2019-2022. година | % учешће у укпном износу | Укупно, 2019-2022. година | % учешће у укпном износу |
| Подстицање запошљавања | 1.605.441 | 11 | 13.824.648 | 13 |
| Кадровски и људски ресурси | 1.940 | 0 | 6.404 | 0 |
| Подстицање извоза | 2.131.349 | 15 | 5.156.127 | 5 |
| Подстицање производње | 2.884.565 | 20 | 46.894.538 | 43 |
| Подстицање пољопривреде | 3.556.519 | 25 | 16.651.561 | 15 |
| Научно-истраж. рад и развој | 35.277 | 0 | 3.270.047 | 3 |
| Прост. планирање и високоградња | 8.275 | 0 | 2.152.048 | 2 |
| Заштита животне средине | 1.089.883 | 8 | 2.128.551 | 2 |
| Еколошка инфраструктура | 0 | 0 | 72.209 | 0 |
| Саобраћајна инфраструктура | 428.177 | 3 | 3.738.132 | 3 |
| Комунална инфраструктура | 81.890 | 1 | 846.572 | 1 |
| Енергетска инфраструктура | 160.563 | 1 | 1.032.657 | 1 |
| Економска инфраструктура | 0 | 0 | 15.399 | 0 |
| Инфраструктура-друго | 10.933 | 0 | 23.122 | 0 |
| Здравство | 444.013 | 3 | 3.028.825 | 3 |
| Образовање, наука, култура и спорт | 145.258 | 1 | 1.601.848 | 1 |
| Социјална заштита | 0 | 0 | 2.566 | 0 |
| Друге намене | 1.656.149 | 12 | 7.481.323 | 7 |
| Укупно | 14.240.232 | 100 | 107.926.577 | 100 |

Агенција за привредне регистре: Мере и подстицаји регионалног развоја – Мапа регистра

Највећи износ подстицајних средстава регионалног развоја у Општини Чајетина у периоду 2019-2022. година користе микро, мала и средња привредна друштва (59%), затим пољопривредна газдинства (13%), предузетници (12%), велика привредна друштва (10%), јединице локалне самоуправе (3%), институције из области здравства (2%) и сви остали (1%). Велика привредна друштва нису у континуитету користила подстицаје. Са друге стране, коришћење подстицаја у 2022. години, у односу на 2019. годину, од стране предузетника веће је за 31 мил. РСД, а од стране микро, малих и средњих привредних друштава и институција из области здравства за 233 мил. РСД и 4 мил. РСД. респективно. У посматраном периоду, порасли су и подстицаји за пољопривредна газдинства за 92% што отвара могућност побољшања тренда њиховог броја који је у опадању у односу на број утврђен пописом из 2012. године.

Табела 14. Укупни подстицаји регионалног развоја према врсти корисника, Општина Чајетина, 2019-2022. година

- у 000 РСД -

|  |  |  |  |  |  |  |
| --- | --- | --- | --- | --- | --- | --- |
| Корисници подстицаја | 2019 | 2020 | 2021 | 2022 | Укупно, 2019-2022 | % Учешће у укпном износу |
| Велико привредно друштво | 133.272 |  | 2.546 |  | 135.818 | 10 |
| Микро, мала и средња привредна друштва | 10.329 | 15.140 | 522.063 | 243.316 | 790.848 | 59 |
| Предузетник | 7.377 | 6.093 | 111.233 | 38.481 | 163.184 | 12 |
| Пољопривредна газдинства | 34.026 | 38.857 | 32.344 | 65.423 | 170.650 | 13 |
| Институције из области здравства | 158 | 10.100 | 12.984 | 4.458 | 27.700 | 2 |
| Јединица локалне самоуправе | 20.000 | 17.980 | 2.194 | 784 | 40.958 | 3 |
| Сви остали | 2.765 | 3.422 | 1.289 | 3.099 | 10.575 | 1 |
| Укупно | 207.927 | 91.592 | 684.653 | 355.561 | 1.339.733 | 100 |

Агенција за привредне регистре: Мере и подстицаји регионалног развоја – Мапа регистра

Укупан број корисника подстицајних средстава регионалног развоја у Општини Чајетина забележио је тренд раста у периоду 2019-2021. година. У 2022. години број корисника се смањио у односу на претходну годину за 11% и у укупној структури корисника у Златиборској области и у Региону Шумадије и Западне Србије учествује 6% и 1% респективно.

|  |  |
| --- | --- |
| Графикон 12. Укупни број корисника подстицаја регионалног развоја, 2019-2022. година | Графикон 13. Структура корисника подстицаја регионалног развоја, Општина Чајетина 2022 |
|  |  |

Агенција за привредне регистре: Мере и подстицаји регионалног развоја – Мапа регистра

У структури корисника подстицајних средстава регионалног развоја у 2022.години у Општини Чајетина доминантно учешће, од 96%, имају пољопривредна газдинства.

**Пољопривреда и шумарство**

Општина Чајетина има богате природне ресурсе у пољопривреди и шумарству који подстичу развој руралног туризма нудећи посетиоцима искуства сеоског живота, дегустације локалних производа и активности на отвореном. За пољопривреду и шумарство Општине Чајетина се може рећи да представљају срце руралног развоја јер, кроз очување традиционалних метода рада и локалних обичаја, подржавају социјалну кохезију, доприносе изградњи идентитета и очувању културне баштине.

**Пољопривреда**

Пољопривреда Општине Чајетина има дубоко укорењене културне аспекте јер се у највећој мери ослања на традиционалне методе узгоја и производње и на тај начин доприноси очувању културног наслеђа заједнице. Општина Чајетина је према природним карактеристикама предодређена пре свега за узгој стоке због чега је и препознатљива по производњи меса, месних прерађевина, млека и млечних производа, меда и ракије. Пољопривреда се не ослања превише на раст продуктивности кроз масовну производњу применом најновијих технологија већ своју компаративну предност гради кроз примену конвенционалног начина производње. Појединачни учинци пољопривредне производње на локалном и националном нивоу већ имају изграђен бренд заснован на квалитету и у обичајима дубоко укорењеном начину производње (сушено говеђе, овчије и свињско месо, златиборски кајмак и др.).

Општина Чајетина, према подацима из 2018. године, има 2.465 газдинстава и 19.868 хектара коришћеног пољопривредног земљишта што је за 15% мање у односу на број газдинстава и површину коришћеног пољопривредног земљишта утврђених пописом из 2012. године. Укупан број газдинстава Општине Чајетина чини 6% и 1% респективно укупног броја газдинстава Златиборске области и Региона Шумадије и Западне Србије, док коришћено пољопривредно земљиште Општине у укупно коришћеном пољопривредном земљишту Златиборске области и Региона Шумадије и Западне Србије учествује 10% и 2% респективно.

Табела 15. Општи подаци о пољопривредним газдинствима, 2012 и 2018. година

|  |  |  |  |  |  |  |
| --- | --- | --- | --- | --- | --- | --- |
| Регион/Област  Општина | Попис пољопривреде, 2012 | | | Анкета о структури пољопривредних газдинстава 2018 | | |
| Регион Шумадије и Западне Србије | Златиборска област | Општина Чајетина | Регион Шумадије и Западне Србије | Златиборска област | Општина Чајетина |
| Број газдинстава | 262.940 | 46.944 | 2.898 | 242.636 | 43.829 | 2.465 |
| Коришћено пољопривредно земљиште | 1.014.210 | 223.252 | 23.472 | 1.035.998 | 202.051 | 19.868 |
| Оранице и баште | 518627 | 46.043 | 863 | 565.616 | 49.618 | 1.388 |
| Воћњаци | 86.295 | 19.488 | 1.113 | 98.172 | 23.049 | 992 |
| Виногради | 8.667 | 4 | 0 | 7597 | 7 | 0 |
| Ливаде и пашњаци | 38.4617 | 15.5342 | 21.334 | 35.2548 | 127.265 | 17.296 |

Извор: Републички завод за статистику, Општине и региони у Републици Србији, 2013 и 2022. година.

Ливаде и пашњаци у Општини Чајетина чине 87% укупно коришћеног пољопривредног земљишта и у површини ливада и пашњака који се користе у Златиборској области и Региону Шумадије и Западне Србије учествују 14% и 5% респективно. У укупно коришћеном пољопривредном земљишту Општине, оранице и баште учествују 7%, воћњаци 5%, док 1% земљишта има осталу намену. Оранице и баште и воћњаци Општине Чајетина у укупној површини ораница и башта Златиборске области учествују 3% и 4% респективно, а на нивоу Региона Шумадије и Западне Србије 0,2% и 1% респективно.

Графикон 14. Коришћено пољопривредно земљиште, 2018. година

Извор: Републички завод за статистику, Општине и региони у Републици Србији, 2022. година.

У Општини Чајетина у популацији носилаца породичних газдинстава мушкарци учествују 83%, а жене 17%. Међутим, међу члановима породице и рођацима који су обављали пољопривредне активност на породичним газдинствима доминирају жене са 62%

Графикон 15. Чланови газдинстава према полу, 2012. година

Извор: Републички завод за статистику, Економски Профил Чајетина, август 2023

Према последњим расположивим подацима из 2018. године, укупан сточни фонд Општине Чајетина се, у односу на податке из пописа из 2012. године, смањио за приближно 22%. Посматрано по врстама, раст броја грла забележен је једино у случају говеда и то за 15%. Структура сточног фонда је остала иста. Живина је у укупном фонду заступљена 47%, овце 35%, говеда 9% и свиње 8%.

У односу на 2012. годину, у 2018. години учешће грла говеда и живине Општине Чајетина у укупном броју грла говеда и живине у Златиборској области повећало се за 1,3 и 0,4 процентна поена респективно, док се учешће свиња и оваца смањило за 1,3 и 1,5 процентних поена респективно. Забележен је и раст учешћа броја грла говеда Општине Чајетина у укупном броју грла говеда на нивоу Региона Шумадије и западне Србије за 0,3 процентна поена, али и смањење учешћа броја свиња и оваца за 0,6 и 0,1 процентних поена респективно.

Табела 16. Сточни фонд, 2012 и 2018. година

|  |  |  |  |  |  |  |
| --- | --- | --- | --- | --- | --- | --- |
| Регион/Област  Општина | Попис пољопривреде, 2012 | | | Анкета о структури пољопривредних газдинстава 2018 | | |
| Регион Шумадије и Западне Србије | Златиборска област | Општина Чајетина | Регион Шумадије и Западне Србије | Златиборска област | Општина Чајетина |
| Говеда | 413.759 | 78.540 | 6.191 | 406.599 | 77.930 | 7.124 |
| Свиње | 1.151.391 | 66.004 | 5.488 | 1.084.766 | 50.554 | 3.514 |
| Овце | 1.047.328 | 24.1057 | 23.854 | 1.079.071 | 211.265 | 17.815 |
| Живина | 9.270.479 | 625.174 | 32.090 | 9.443.808 | 439.712 | 24.520 |
| Укупно | 11.882.957 | 1.010.775 | 67.623 | 12.014.244 | 779.461 | 52.973 |
| Трактори | 149.401 | 16.281 | 1.211 | 173.856 | 21.433 | 1.490 |
| Годишња радна јединица | 285.487 | 46.935 | 2.462 | 301.716 | 57.282 | 2.536 |

Извор: Републички завод за статистику, Општине и региони у Републици Србији, 2013 и 2022. година.

Опремљеност пољопривредном механизацијом (тракторима) у Општини Чајетина се повећала у периоду од 7 година за 23%. У укупном броју пољопривредних машина (трактора) у Златиборској области и Региону Шумадије и Западне Србије, пољопривредне машине (трактори) Општине Чајетина учествују 9% и 0,9% респективно.

Годишња радна јединица, односно количина људског рада утрошеног за обављање пољопривредне делатности на сваком газдинству Општине Чајетина износи 2.536 сати и у укупном броју утрошених сати рада за обављање пољопривредне делатности у Златиборској области и Региону Шумадије и Западне Србије учествује 4% и 0,8% респективно.

**Шумарство**

Обрасла шумска површина Општине Чајетина износи 22.196 ha и у укупно обраслој шумској површини у Златиборској области и Региону Шумадије и Западне Србије учествује 8% и 2% респективно. У Општини Чајетина и Златиборској области пошумљеним деловима доминирају четинари са просечном дрвном запремином од 22.501 m3/ha и 164.804m3/ha респективно. У укупној дрвној запремини четинара Златиборске области и Региона Шумадије и Западне Србије, дрвна запремина четинара Општине Чајетина учествује 14% и 7% респективно, док у укупној дрвној запремини лишћара Златиборске области и Региона Шумадије и Западне Србије, дрвна запремина лишћара Општине Чајетина учествује 2% и 0,2% респективно.

Табела 17. Шумарство-општи подаци, 2021. година

|  |  |  |  |  |  |
| --- | --- | --- | --- | --- | --- |
| Регион/Област  Општина | Oбрасла шумска површина, укупно, ha | Посечена дрвна запремина | | | |
| укупно, m3 | | техничко дрво, % | |
| лишћара | четинара | лишћара | четинара |
| Регион Шумадије и Западне Србије | 988.496 | 924.039 | 333.456 | 36 | 67 |
| Златиборска област | 262.160 | 136.476 | 164.804 | 35 | 66 |
| Општина Чајетина | 22.196 | 2.282 | 22.501 | 8 | 60 |

Извор: Републички завод за статистику, Општине и региони у Републици Србији, 2022.

Повољније физичке карактеристике и технички састав за употребу у индустрији имају четинари. У Општини Чајетина, Златиборској области и Региону Шумадије и Западне Србије техничко дрво у просечној дрвној запремини четинара учествује 60%, 66% и 67% респективно, а у просечној дрвној запремини лишћара 8%, 35% и 36% респективно.

**Туризам**

Туризам као најразвијенија привредна грана у Општини Чајетина значајно доприноси запошљавању, пре свега у области угоститељства, саобраћаја и трговине и на тај начин утиче на креирање потребе за одређеним профилима радне снаге и развој стручних смерова у средњошколском образовном систему. Поред тога, туризам у Општини подстиче инвестиције, негује традицију, кроз промоцију културног и историјског наслеђа, стимулише локалну потрошњу и развој трговине. Експанзија туризма временом је дала на значају потреби за уважавањем система паметног и одговорног управљања његовим развојем како би се у будућем периоду избегле негативне последице попут несврсисходне експлоатације ресурса и социјалних проблема. Одговорно управљање развојем туризма налаже укључивање целокупне локалне заједнице у процес планирања и реализације туристичких активности као и потребу за коришћењем подстицаја регионалног развоја за потребе комуналне, енергетске и економске инфраструктуре која је у претходном периоду изостала.

Општина Чајетина има оптималне природне услове за развој туризма. Поред географског положаја и планине Златибор, Општину одликује повољан климатски појас са карактеристичним ваздушним струјањима (континенталним и медитеранским) због чега и носи епитет ваздушне бање. Повољан географски положај одређен је магистралним путевима за Црну Гору и Босну и Херцеговину, пругом Београд-Бар, а у непосредној близини налази се и цивилно-војни аеродром Поникве. На територији Општине протичу реке Црни Рзав, Увац, Катушница и Балашица и изграђена су два вештачка језера, Рибничко језеро (из којег се водом снабдевају насеља Чајетина и Златибор) и језеро у центру Златибора које се користи искључиво у туристичке сврхе. Међу туристичким потенцијалима Општине издвајају се музеј „Старо село“ у Сирогојну, као културно добро од изузетног значаја, Стопића пећина, Рибница са ски центром Торник, Водице, Трипкова, Мачкат, Крива река, Водопад у Гостиљу и други. Од културних установа Општине познате су библиотека Љубиш (“Љубиша Р. Ђенић”), Дом културе у Чајетини и Културни центар на Златибору који поседује галеријски простор, биоскоп и позоришну сцену.

У периоду 2017-2021. година највећи број долазака туриста на нивоу Општине Чајетина, Златиборске области, Региона Шумадије и Западне Србије забележен је у 2019. години, а најнижи, као последица пандемије изазване вирусом COVID-19, u 2020. години. У односу на 2019. годину, у 2020. години број долазака туриста на нивоу Општине Чајетина, Златиборске области и Региона Шумадије и Западне Србије нижи је за 34%, 40% и 35% респективно. На нивоу Општине Чајетина, Златиборске области и Региона Шумадије и Западне Србије структура туриста, са просечним учешћем од 77%, 79% и 80% респективно, померена је у корист домаћих посетилаца.

Табела 18. Доласци туриста, 2017-2021. година

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Регион/Област  Општина | Регион Шумадије и Западне Србије | | | Златиборска област | | | Општина Чајетина | | |
| Σ | домаћи | страни | Σ | домаћи | страни | Σ | домаћи | страни |
| 2017 | 1.086.264 | 835.074 | 251.190 | 338.850 | 264.375 | 74.475 | 196.286 | 149.136 | 47.150 |
| 2018 | 1.184.051 | 890.187 | 293.864 | 362.734 | 273.134 | 89.600 | 218.537 | 159.611 | 58.926 |
| 2019 | 1.259.685 | 950.289 | 309.396 | 394.143 | 290.501 | 103.642 | 238.829 | 169.508 | 69.321 |
| 2020 | 824.358 | 735.903 | 88.455 | 237.827 | 210.701 | 27.126 | 157.637 | 135.925 | 21.712 |
| 2021 | 1.056.801 | 881.905 | 174.896 | 320.320 | 259.944 | 60.376 | 204.579 | 161.024 | 43.555 |

Извор: Републички завод за статистику, Општине и региони у Републици Србији, више година.

У 2021. години Општину Чајетина посетило је 204.579 туриста што чини 64% од укупног броја туристичких долазака у Златиборској области, односно 19% од укупног броја туристичких долазака на нивоу Региона Шумадије и Западне Србије. Просечан број ноћења домаћих туриста у Општини Чајетина исти је као и просечан број ноћења домаћих туриста у Златиборској области и Региону Шумадије и Западне Србије и износи 3,4 ноћи. Са друге стране, просечан број ноћења страних туриста у Општини Чајетина износи 2,7 ноћи и већи је од просечног броја ноћења страних туриста у Златиборској области (2,4 ноћења), односно мањи је од просечног броја ноћења страних туриста на нивоу Региона Шумадије и Западне Србије за приближно 21%.

Табела 19. Доласци туриста и ноћења туриста, 2021. година

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Регион/Област  Општина | Туристи | | | Ноћења | | | Просечан број ноћења туриста | |
| укупно | домаћи | страни | укупно | домаћи | страни | домаћи | страни |
| Регион Шумадије и Западне Србије | 1.056.801 | 881.905 | 174.896 | 3.565.312 | 2.972.890 | 592.422 | 3,4 | 3,4 |
| Златиборска област | 320.320 | 259.944 | 60.376 | 1.019.525 | 872.167 | 147.358 | 3,4 | 2,4 |
| Општина Чајетина | 204.579 | 161.024 | 43.555 | 66.1712 | 545.502 | 116.210 | 3,4 | 2,7 |

Извор: Републички завод за статистику, Општине и региони у Републици Србији, 2022.

**Образовни и здравствени систем и социјална заштита**

Образовни и здравствени системи, као и социјална заштита, кроз јачање социјалне стабилности, подршку инклузивности и подстицај економског развоја представљају кључне компоненте друштва и имају важну улогу у унапређењу квалитета живота и развоју јединица локалне самоуправе.

**Образовни систем**

У укупном броју установа за децу предшколског узраста на нивоу Региона Шумадије и Западне Србије и у Златиборској области објекти из Општине Чајетина учествују 0,9% и 7% респективно. У Општини Чајетина, у 7 установа овог типа уписано је 504 полазника што представља 1% од укупног броја регистроване деце предшколског узраста на нивоу Региона Шумадије и Западне Србије, односно 6,7% од укупног броја регистроване деце предшколског узраста у Златиборској области.

Општина Чајетина има 11 редовних основних школа са 59 одељења. У укупном броју редовних основних школа на нивоу Региона Шумадије и Западне Србије и на нивоу Златиборске области, редовне основне школе из Општине Чајетина учествују 0,8% и 5,6% респективно. Редовне основне школе у Општини Чајетина похађа 1.015 ученика што чини 0,7% од укупног броја ученика у редовним основним школама у Региону, односно 5,2% од укупног броја ученика у редовним основним школама Златиборске области.

Средњошколски систем образовања развио се сходно потребама локалног привредног сектора. Златиборска област једна је од познатијих туристичких локација у земљи која доживљава своју експанзију и узрокује потребу за кадровима ове образовне струке.

Табела 20. Образовна инфраструктура и образовни систем, школска 2021/2022. година

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Регион/Област  Општина | Установе за децу предшколског узраста | | Редовне  основне школе | | | Средње  образовање | | | |
| Објекти | Корисници | Објекти | Одељења | Ученици | Школе | Одељења | Ученици | |
| IV степен | III степен |
| Регион Шумадије и Западне Србије | 777 | 50.276 | 1.315 | 6.769 | 141.920 | 141 | 2.826 | 43.165 | 11.005 |
| Златиборска област | 93 | 7.545 | 196 | 988 | 19.358 | 23 | 391 | 5.659 | 1.339 |
| Општина Чајетина | 7 | 504 | 11 | 59 | 1.015 | 1 | 13 | 254 | 60 |

Извор: Републички завод за статистику, Општине и региони у Републици Србији, 2022.

У Општини Чајетина постоји једна средња школа са 13 одељења. Угоститељско-туристичка школа у Чајетини, основана је 1977. године, заузима површину од 1.130 m2 и поседује фискултурну салу у чијој изградњи су учествовале Земљорадничка задруга из Љубиша и Скупштина Општине Чајетина. У оквиру два подручја рада, школа има 5 смерова. У оквиру подручја рада Трговина, угоститељство и туризам постоји четири смера (смерови кулинарски техничар и туристичко-хотелијерски техничар који трају четири године и смерови кувар и конобар који трају три године), а у оквиру подручја рада Економија, право и администрација постоји један смер (смер економски техничар који траје четири године). У укупном броју ученика на смеровима са четвртим степеном образовања на нивоу Региона Шумадије и Западне Србије ученици Угоститељско-туристичка школа у Чајетини учествују 0,6% и 4,5% респективно, док у укупном броју ученика на смеровима са трећим степеном образовања то учешће износи 0,5% и 4,5% респективно.

**Здравствени систем**

Дом здравља Општине Чајетина пружа примарну здравствену заштиту и у саставу је Здравственог центра Ужице основаног Одлуком Скупштине Републике Србије у јулу месецу 1990. године. Општина Чајетина има 20 лекара од којих је 4 из области опште медицине, 3 на специјализацији и 13 специјалиста. У укупном броју лекара Региона Шумадије и Западне Србије и Златиборске области, лекари из Општине Чајетина учествују 0,4% и 2,9% респективно. Број становника на једног лекара у Општини Чајетина износи 732 што је за 95% више него у Златиборској области, односно 98% више у односу на број становника на једног лекара на нивоу Региона Шумадије и Западне Србије. Општина има једног стоматолога и два фармацеута.

Табела 21. Здравствена служба, 2021. година

|  |  |  |  |  |  |  |  |
| --- | --- | --- | --- | --- | --- | --- | --- |
| Регион/Област  Општина | Лекари | | | | Стоматолози | Фармацеути | Број становника на једног лекара |
| Укупно | Опште медицине | На спец. | Специјалисти |
| Регион Шумадије и Западне Србије | 5.056 | 815 | 841 | 3.400 | 394 | 329 | 369 |
| Златиборска област | 692 | 96 | 128 | 468 | 54 | 73 | 375 |
| Општина Чајетина | 20 | 4 | 3 | 13 | 1 | 2 | 732 |

Извор: Републички завод за статистику. Општине и региони у Републици Србији, 2022.

**Социјална заштита**

У Општини Чајетина постоји Центар за социјални рад у којем су запослена 3 стручна лица. Према подацима из Профила Општине за 2022. годину, коју објављује РЗС, и евиденцији Центра за социјални рад, у Општини Чајетина забележено је 880 корисника социјалне заштите. У укупном броју корисника социјалне заштите жене и мушкарци учествују 52% и 48% респективно.

Табела 22. Социјална заштита

|  |  |
| --- | --- |
| Укупан број корисника социјалне заштите на евиденцији Центра за социјални рад | 880 |
| Удео корисника социјалне заштите у укупној популацији (%) | 6 |
| Број стручних радника у Центру за социјални рад | 3 |
| Однос броја корисника социјалне заштите и стручних радника Центра за социјални рад | 293 |
| Однос броја становника и стручних радника Центра за социјални рад | 4.882 |

Извор: Републички завод за статистику, Профил ”Чајетина”, август 2023

У укупној популацији Општине корисници социјалне заштите учествују 6%. На укупан број стручних радника Центра за социјални рад евидентирано је 293 корисника социјалне заштите и 4.882 становника.

**Референце**

Уредба о утврђивању јединствене листе развијености региона и јединица локалне самоуправе, "Сл. гласник РС", бр. 104/2014, посећено: 27.09.2023., доступно: <https://ras.gov.rs/uploads/2019/01/uredba-o-utvrdivanju-jedinstvene-liste-razvijenosti-regiona-i-jedinica-l-2.pdf>

Републички завод за статистику, Општине и региони у Републици Србији, 2022., посећено: 27.09.2023., доступно: <https://www.stat.gov.rs/sr-latn/publikacije/publication/?p=14944>

Републички завод за статистику, Општине и региони у Републици Србији, 2018, 2019, 2020, 2021., посећено: 27.09.2023., доступно: https://www.stat.gov.rs/publikacije/

Републички завод за статистику, Економски Профил Чајетина, август 2023, посећено: 28.09.2023, доступно: <http://devinfo.stat.gov.rs/SerbiaProfileLauncher/files/profiles/sr/1/DI_Profil_Cajetina_EURSRB002001001012.pdf>

Агенција за привредне регистре: Мере и подстицаји регионалног развоја – Мапа регистра, посећено:30.09.2023. година, доступно: <https://pretraga2.apr.gov.rs/APRMapePodsticaja/>

Републички завод за статистику, Попис становништва 2002, 2011, 2022. година, посећено: 30.09.2023. година, доступно: <https://www.stat.gov.rs/oblasti/popis/>

Републички секретаријат за јавне политике, Аналитички сервис, посећено: 29.09.2023., доступно: https://rsjp.gov.rs/cir/analiticki-servis/

1. "Сл. гласник РС", бр. 104/2014 [↑](#footnote-ref-1)